Omkring klokken to natten til mandag skete det første indbrud. På Korshøjvej i Overlade viser overvågningsbilleder en maskeret mand, der går ind i et ulåst skur og stjæler en løvblæser. Det tyveri skulle vise sig at blive et af flere natten til mandag, fortæller Hans Henrik Sørensen, der er politiassistent hos Nordjyllands Politi. Senere var den nemlig gal igen i Aars. Tre indbrud inden for kort tid Klokken 02.52 – altså 52 minutter efter indbruddet i Overlade – viser overvågningsbilleder igen en maskeret mand, som er gået ind i en ulåst garage og igen stjæler en løvblæser. Denne gang foregår det dog på Kong Valdemars Vej i Aars. Hans Henrik Sørensen kan ikke sige noget om, hvorvidt der er tale om den samme gerningsmand. Det stopper ikke der. Nordjyllands Politi har nemlig fået en anmeldelse mere fra samme vej i Aars, hvor der er blevet stjålet værktøj i løbet af natten til mandag. En tredje husejer på Kong Valdemars Vej oplevede også et indbrud i løbet af den omtalte nat. Her gik gerningsmanden eller -mændene ind i et skur, hvor man har fundet en husnøgle, hvorefter man låser sig ind i huset og finder bilnøglen. -	Der kunne godt være en sammenhæng af tre huse på samme vej, hvor de får stjålet værktøj, løvblæser og så en bil, der kører, siger Hans Henrik Sørensen. Bilen, der blev stjålet, var en Peugeot, som havde en tagboks på taget, efter at familien var kommet hjem fra en skitur. Klokken 18.20 blev tagboksen fundet i Gedsted Dalen ved Vester Hornum, hvor den var brudt op.
Natten til mandag var der indbrud på hele fire adresser i Vesthimmerlands Kommune, hvor blandt andet løvblæsere var i høj kurs.